Fasnet isch ä andri Zit. Ä eigini Zit in de Zit oder ä Zit usserhalb vun de Zit. Des ka mer so sähne oder so. Im Alemannisch-Schwäbische Raum herrscht die Zit zwische Basel, Konstanz un Rorschach im Süde, un zwische Stoßburg, Rotteburg un Ehinge a.D. im Norde. Vum 11. November bis zum Aschermittwoch. Mancherorts au no weng länger. Un mr mueß denne zahllose Fasnetgruppe dankbar sii, dass si so n ä unendliche Riichtum an Bräuch, Maske, Häs, Narreattribute, Musike, Versli un Sprüch, wo d Mensche erfunde, gschnitzt, gnaiht, bäschtelt, komponiert un gschriibe hen, am Läbe halte. In dere Zit also schwingt de Fasnetmensch, de homo narrensis, si Narrezepter.